Marine

De Marine oder Kriegsmarine is de Seemacht vun en Staat. Dor höört Kriegsscheep, Hölpsscheep un allerhand annere Delen to, as Marineflegers, Marineinfanterie un Verbänn to'n Hölpen un to'n Utbillen. De Naam Hannelsmarine warrt bruukt för al Hannelscheep vun en Land un allens, wat dor in'n Achtergrund tohöört. In Düütschland heet dat in Art. 27 in't Grundgesett: „Al düütschen Koopfohrtscheep sünd en Hannelsflott un höört tohopen“.

In allerhand Länner weert ok de Fischereeflott un de Forschereeflott as sülvstännige Eenheiten ankeken. 

Dat Woort Marine kümmt vun dat latiensche Woort marinus. Dat heet: „wat to de See tohören deit“. De eersten Marinen geev dat in de antiken Staten vun Karthago, Grekenland un in dat Röömsche Riek. In Düütschland meent de Lüde mit Marine den Deel vun de Bundswehr, de sik mit de militäärschen Upgaven to See befaten deit, in'n Ünnerscheed to de Landmacht un de Luftmacht. 

Bi dat Militär gifft dat in de Marine tomeist een oder ok en ganze Reeg vun Flotten up de ene Siete un up de annere Siete de Afdelen, de düsse Flotten unner de Arms griept, as Stüttpunkten, Scholen usw. In de Düütsche Marine höört de to dat Marineamt to, man de Strietkräft to Water, to Land un to See staht unner dat Flottenkummando. In grote Marinen gifft dat ok en ganze Reeg vun Flotten. So is dat in de US-Navy mit ehre 2., 3., 5., 6. un 7. Flott un ok bi de Russische Marine mit de Pazifikflott, de Swartmeerflott, de Nordmeerflott un de Baltische Flott. Dor kümmt denn noch de kaspische Flottille to. 

In allerhand Staten kann een de Scheep vun de Seemacht un de Hannelscheep ünnerscheden mit Hölp vun de Flagg, de se föhren doot. Scheep vun de Seemacht föhrt de Flagg vun'n Seekrieg un Hannelscheep de Flagg vun'n Hannel.

De Deenstgraden in de Marine hefft tomeist en annern Naam as bi de Landmacht oder de Luftmacht. To'n Deel sünd düsse Naams vun de Hannelsmarine utlehnt.

 Weblinks 

Kategorie:Militär
Kategorie:Seefohrt
Kategorie:Marine